Ühisettepanek: NÕUKOGU MÄÄRUS millega muudetakse nõukogu määrust (EL) nr 204/2011 piiravate meetmete kohta seoses olukorraga Liibüas /* KOM/2011/0355 lõplik */





SELETUSKIRI (1) Muudetud nõukogu määrus (EL) nr 204/2011 võeti vastu 2. märtsil 2011 kooskõlas nõukogu 28. veebruari 2011. aasta otsusega 2011/137/ÜVJP, et rakendada ÜRO Julgeolekunõukogu resolutsiooni nr 1970 (2011) ja näha ette ELi täiendavad iseseisvad meetmed, pidades silmas Liibüas valitseva olukorra tõsidust. (2) Nõukogu […] otsusega 2011/[…]/ÜVJP muudetakse nõukogu otsust 2011/137/ÜVJP ning sätestatakse spetsiaalne erand, mis hõlmab teatavate üksuste (sadamad) varade külmutamist. Lisaks sellele tuleks kehtestada säte, millega tagatakse, et külmutamisega seotud meetmed ei mõjuta humanitaarabioperatsioonide ning tsiviilelanikkonna põhivajadusteks mõeldud materjalide ja varustuse kohaletoimetamise ning Liibüast evakueerimiseks vajalike operatsioonide jätkumist. (3) ELi välisasjade ja julgeolekupoliitika kõrge esindaja ja komisjon teevad ettepaneku jõustada need meetmed Euroopa Liidu toimimise lepingu artiklil 215 põhineva määrusega. 2011/0155 (NLE) Ühisettepanek: NÕUKOGU MÄÄRUS millega muudetakse nõukogu määrust (EL) nr 204/2011 piiravate meetmete kohta seoses olukorraga Liibüas EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu […] otsust 2011/[…]/ÜVJP täiendavate piiravate meetmete kohta seoses olukorraga Liibüas, võttes arvesse liidu välisasjade ja julgeolekupoliitika kõrge esindaja ning komisjoni ühisettepanekut, olles konsulteerinud Euroopa andmekaitseinspektoriga ning arvestades järgmist: (1) Nõukogu […] otsusega 2011/[…]/ÜVJP sätestatakse spetsiaalne erand, mis hõlmab teatavate üksuste (sadamad) varade külmutamist. (2) On asjakohane tagada humanitaarabioperatsioonide ning tsiviilelanikkonna põhivajadusteks mõeldud materjalide ja varustuse kohaletoimetamise ning Liibüast evakueerimiseks vajalike operatsioonide jätkumine. (3) Kõnealune meede kuulub Euroopa Liidu toimimise lepingu reguleerimisalasse ja seepärast on selle rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meedet ühetaoliselt. (4) Käesolevas määruses sätestatud meetmete tõhususe tagamiseks peab käesolev määrus jõustuma viivitamata, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 204/2011 muudetakse järgmiselt: (1) Lisatakse järgmine artikkel: „Artikkel 10a Erandina artikli 5 lõikest 2 võivad liikmesriikide pädevad asutused, mis on nimetatud IV lisas loetletud veebisaitidel, lubada rahaliste vahendite või majandusressursside andmist III lisas loetletud sadamavaldajate käsutusse seoses enne käesoleva määruse jõustumist sõlmitud lepingute rakendamisega kuni 15. juulini 2011, välja arvatud naftat, gaasi ja rafineeritud naftatooteid käsitlevate lepingute puhul. Liikmesriik teatab käesoleva artikli alusel antud lubadest teistele liikmesriikidele ja komisjonile kahe nädala jooksul pärast loa andmist.” Artikkel 2 Artikkel 8a asendatakse järgmisega: „Artikkel 8a Erandina artiklist 5 võivad liikmesriikide pädevad asutused, mis on loetletud IV lisas, lubada vabastada külmutatud rahalised vahendid või majandusressursid, mis kuuluvad III lisas loetletud isikutele, üksustele või asutustele, või lubada anda teatavad rahalised vahendid või majandusressursid III lisas loetletud isikute, üksuste või asutuste käsutusse sellistel tingimustel, mida nad sobivaks peavad, juhul kui nad on arvamusel, et see on vajalik tsiviilelanikkonna põhivajadusteks mõeldud materjalide ja varustuse kohaletoimetamiseks, sealhulgas toiduainete, põllumajandustoodete, meditsiinitarvete kohaletoimetamiseks ja elektrienergiaga varustamiseks või humanitaarabi kohaletoimetamiseks või kohaletoimetamise hõlbustamiseks või inimeste Liibüast evakueerimiseks. Liikmesriik teatab käesoleva artikli alusel antud lubadest teistele liikmesriikidele ja komisjonile kahe nädala jooksul pärast loa andmist.” Artikkel 3 Käesolev määrus jõustub Euroopa Liidu Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, [...] Nõukogu nimel eesistuja […]